เดินหน้าแก้หนี้นอกระบบ รองนายกรัฐมนตรีและรัฐมนตรีว่าการกระทรวงกลาโหม ลงพื้นที่จังหวัดลพบุรี มอบโฉนดที่ดิน 1,704 ฉบับ เจรจาคืนความชอบธรรมกว่า 42,000 ราย
พล.ท.คงชีพ ตันตระวาณิชย์ โฆษกกระทรวงกลาโหม เปิดเผยว่า เมื่อช่วงเช้าที่ผ่านมา พล.อ.ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม พร้อมคณะ ได้เดินทางไปจังหวัดลพบุรี เพื่อให้กำลังใจการทำงานของกองอำนวยการรักษาความมั่นคงภายในราชอาณาจักร (กอ.รมน. ) ทหาร ตำรวจ ฝ่ายปกครอง และหน่วยงานต่างๆ ที่ร่วมกันแก้ปัญหาหนี้นอกระบบอย่างจริงจังต่อเนื่อง ส่งผลให้การดำเนินงานการเจรจาไกล่เกลี่ยในเดือนมิถุนายน 2562 โดย กอ.รมน. สามารถเจรจาทำข้อตกลงร่วมกันแล้ว จำนวน 42,097 ราย มูลหนี้รวมกว่า 7,100 ล้านบาท         จากนั้น รองนายกรัฐมนตรีและรัฐมนตรีว่าการกระทรวงกลาโหม ได้ส่งคืนทรัพย์สินคืนให้ประชาชนครั้งที่ 12 จากการบังคับใช้กฎหมาย โดยตำรวจ ณ มหาวิทยาลัยราชภัฎเทพสตรี จำนวน 1,071 ราย เป็นโฉนดที่ดิน 1,704 ฉบับ รวม 2,054 ไร่ มูลค่าทรัพย์สินรวมกว่า 2,324 ล้านบาท         พล.อ.ประวิตร’ ได้กล่าวขอบคุณการทำงานร่วมกันของทุกส่วนราชการตลอดระยะเวลาที่ผ่านมา และขอให้ร่วมกันขับเคลื่อนแก้ปัญหาต่อไปให้ครอบคลุมทั้งระบบด้วยความมุ่งมั่น คำนึงถึงประโยชน์และโอกาสของลูกหนี้อีกจำนวนมาก ที่ยังอยู่กับปัญหาหนี้นอกระบบ ขณะเดียวกัน ขอให้เปิดกว้างรับฟังปัญหาและข้อคิดเห็นจากภาคประชาสังคม เพื่อปรับการทำงานให้มีประสิทธิภาพ และเกิดประโยชน์สูงสุดกับประชาชนต่อไป        สำหรับการคืนโฉนดที่ดินรวมทั้ง 12 ครั้ง ประชาชนได้รับการคืนโฉนดแล้ว 25,052 ราย เป็นโฉนดที่ดิน 21,312 ฉบับ เนื้อที่กว่า 59,000 ไร่ มูลค่ารวม 30,622 ล้านบาท#แก้ปัญหาหนี้นอกระบบ  #สำนักข่าว #กรมประชาสัมพันธ์